CELEX: 32014D0393
Language: sk
Date: 2014-06-20 00:00:00
Title: 2014/393/EÚ: Rozhodnutie Rady z 20. júna 2014 , ktorým sa zrušuje rozhodnutie 2010/283/EÚ o existencii nadmerného deficitu v Belgicku

26.6.2014   
            
            
               SK
            
            
               Úradný vestník Európskej únie
            
            
               L 186/72
            
         ROZHODNUTIE RADY
   z 20. júna 2014,
   ktorým sa zrušuje rozhodnutie 2010/283/EÚ o existencii nadmerného deficitu v Belgicku
   
      (2014/393/EÚ)
   
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 12,
   so zreteľom na odporúčanie Európskej komisie,
   keďže:
   
               (1)
            
            
               Rada na základe odporúčania Komisie rozhodla 2. decembra 2009 v rozhodnutí 2010/283/EÚ (1), že v Belgicku existuje nadmerný deficit. Rada poukázala na to, že deficit verejných financií plánovaný na rok 2009 predstavoval 5,9 % HDP, teda prekročil referenčnú hodnotu 3 % HDP stanovenú v zmluve, zatiaľ čo verejný dlh mal podľa plánu dosiahnuť v roku 2009 úroveň 97,6 % HDP, čo je nad referenčnou hodnotou 60 % HDP stanovenou v zmluve. Deficit verejných financií a verejný dlh na rok 2009 boli následne zrevidované na súčasných 5,6 % a 95,7 % HDP.
            
         
               (2)
            
            
               V súlade s článkom 126 ods. 7 zmluvy a článkom 3 ods. 4 nariadenia Rady (ES) č. 1467/97 (2) Rada na základe odporúčania Komisie vydala 2. decembra 2009 odporúčanie Belgicku, aby odstránilo nadmerný deficit najneskôr do roku 2012. Uvedené odporúčanie bolo zverejnené.
            
         
               (3)
            
            
               Na základe odporúčania Komisie Rada 21. júna 2013 podľa článku 126 ods. 8 zmluvy rozhodla, že Belgicko neprijalo účinné opatrenia v súlade s odporúčaním Rady z 2. decembra 2009, aby vykonalo nápravu svojho nadmerného deficitu do roku 2012, a ďalej podľa článku 126 ods. 9 zmluvy rozhodla, že Belgicko upozorní, aby odstránilo nadmerný deficit do roku 2013. Belgicko malo do 15. septembra predložiť správu o opatreniach prijatých na to, aby splnilo požiadavky tohto rozhodnutia v súlade s článkom 5 ods. 1a nariadenia (ES) č. 1467/97. Komisia dospela 15. novembra 2013 k záveru, že Belgicko prijalo účinné opatrenia a že v danom okamihu v rámci postupu pri nadmernom deficite nie sú potrebné žiadne ďalšie kroky.
            
         
               (4)
            
            
               V súlade s článkom 4 Protokolu o postupe pri nadmernom deficite, ktorý tvorí prílohu k zmluvám, Komisia poskytuje údaje na účely uplatňovania tohto postupu. Ako súčasť uplatňovania uvedeného protokolu majú členské štáty oznamovať údaje o deficite verejných financií a verejnom dlhu, ako aj o iných súvisiacich ukazovateľoch dvakrát ročne, a to pred 1. aprílom a pred 1. októbrom, v súlade s článkom 3 nariadenia Rady (ES) č. 479/2009 (3).
            
         
               (5)
            
            
               Pri posudzovaní toho, či sa má rozhodnutie o existencii nadmerného deficitu zrušiť, má Rada prijať rozhodnutie na základe oznámených údajov. Okrem toho by sa rozhodnutie o existencii nadmerného deficitu malo zrušiť len vtedy, keď Komisia vo svojich prognózach uvádza, že deficit v predpovedanom období neprekročí referenčnú úroveň 3 % HDP stanovenú v zmluve (4).
            
         
               (6)
            
            
               Na základe údajov, ktoré poskytla Komisia (Eurostat) v súlade s článkom 14 nariadenia (ES) č. 479/2009 v nadväznosti na oznámenia Belgicka pred 1. aprílom 2014, programu stability na rok 2014 a na základe prognózy útvarov Komisie z jari 2014, sú odôvodnené tieto závery:
               
                           —
                        
                        
                           Po tom, ako dosiahol deficit verejných financií Belgicka v roku 2009 vrchol na úrovni 5,6 % HDP, z čoho približne 0,7 % HDP bolo v dôsledku jednorazových faktorov, sa znížil v roku 2013 na 2,6 % HDP v súlade s rozhodnutím Rady 2013/370/EÚ (5). Toto zlepšenie bolo výsledkom výraznej fiškálnej konsolidácie, ako aj zlepšenia cyklických podmienok.
                        
                     
                           —
                        
                        
                           Podľa programu stability na roky 2014 – 2017, ktorý predložila belgická vláda 30. apríla 2014, by sa mal deficit v roku 2014 mierne znížiť na 2,15 % HDP a v roku 2015 klesnúť na 1,4 % HDP. V prognóze útvarov Komisie z jari 2014 sa za predpokladu nezmenenej politiky očakáva, že deficit v roku 2014 dosiahne úroveň 2,6 % HDP a v roku 2015 úroveň 2,8 % HDP. Deficit by teda mal počas prognózovaného obdobia zostať pod referenčnou hodnotou 3 % HDP stanovenou v zmluve.
                        
                     
                           —
                        
                        
                           Štrukturálne saldo, teda saldo verejných financií očistené od vplyvov hospodárskeho cyklu bez jednorazových a iných dočasných opatrení, má za predpokladu nezmenenej politiky po zlepšení o 0,7 % HDP v roku 2013 ostať v roku 2014 stabilné a v roku 2015 sa má mierne zhoršiť. V tejto súvislosti sa zdá, že v súčasnosti vzniká medzera vo výške 0,5 % HDP v porovnaní s požadovanou úpravou štrukturálneho salda na dosiahnutie strednodobého rozpočtového cieľa v roku 2014, čo naznačuje, že je potrebné posilniť rozpočtové opatrenia s cieľom zabezpečiť úplný súlad s preventívnou časťou Paktu stability a rastu vzhľadom na vznikajúce riziko významnej odchýlky od požadovaného postupu úprav a porušenie referenčnej hodnoty pre dlh.
                        
                     
                           —
                        
                        
                           Pomer dlhu k HDP sa od roku 2009 do roku 2013 zvýšil o zhruba 5 percentuálnych bodov na 101,5 % aj vďaka príspevku Belgicka k finančnej pomoci členským štátom eurozóny. Verejný dlh by mal zostať približne na tejto úrovni aj v rokoch 2014 a 2015.
                        
                     
         
               (7)
            
            
               Počnúc rokom 2014, teda rokom nasledujúcim po odstránení nadmerného deficitu, podlieha Belgicko preventívnej časti Paktu stability a rastu a malo by primeraným tempom pokročiť smerom k dosiahnutiu strednodobého cieľa vrátane dodržania referenčnej hodnoty pre výdavky a v súlade s článkom 2 ods. 1a nariadenia 1467/97 zo 7. júla 1997 dosiahnuť dostatočný pokrok, pokiaľ ide o dodržanie dlhového kritéria.
            
         
               (8)
            
            
               V súlade s článkom 126 ods. 12 zmluvy sa má rozhodnutie Rady o existencii nadmerného deficitu zrušiť, ak sa podľa názoru Rady v príslušnom členskom štáte odstránil nadmerný deficit.
            
         
               (9)
            
            
               Podľa názoru Rady bol nadmerný deficit v Belgicku odstránený a rozhodnutie 2010/283/EÚ by sa preto malo zrušiť,
            
         PRIJALA TOTO ROZHODNUTIE:
   Článok 1
   Z celkového hodnotenia vyplýva, že nadmerný deficit bol v Belgicku odstránený.
   Článok 2
   Rozhodnutie 2010/283/EÚ sa týmto zrušuje.
   Článok 3
   Toto rozhodnutie je určené Belgickému kráľovstvu.
   
      V Luxemburgu 20. júna 2014
      
         
            Za Radu
         
         
            predseda
         
         G. A. HARDOUVELIS
      
   
   
      (1)  Rozhodnutie Rady 2010/283/EÚ z 2.decembra 2009 o existencii nadmerného deficitu v Belgicku (Ú. v. EÚ L 125, 21.5.2010, s. 34).
   
      (2)  Nariadenie Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (Ú. v. ES L 209, 2.8.1997, s. 6).
   
      (3)  Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (Ú. v. EÚ L 145, 10.6.2009, s. 1).
   
      (4)  V súlade so „Špecifikáciami implementácie Paktu stability a rastu a usmerneniami k forme a obsahu programov stability a konvergenčných programov“ z 3. septembra 2012. Pozri: http://ec.europa.eu/economy_finance/economic_governance/sgp/pdf/coc/code_of_conduct_en.pdf.
   
      (5)  Rozhodnutie Rady 2013/370/EÚ z 21. júna 2013, ktorým sa upozorňuje Belgicko, aby prijalo opatrenia na zníženie deficitu považované za nevyhnutné na odstránenie nadmerného deficitu (Ú. v. EÚ L 190, 11.7.2013, s. 87).